Vrste jabolk

Jonagold

Plod je rumeno rdeč, sladko kislega okusa, sočen in srednje aromatičen. Dozori konec septembra. Med skladiščenjem dobi voščeno prevleko.

Sorta je vzgojena v državi New York v ZDA s križanjem sort Zlati delišes in Jonatan.

Idared

Plod je okrogel, rdeče barve, rahlo kislega okusa. Zori v začetku oktobra, za uživanje je ob primernem skladiščenju primeren od decembra do februarja.

V Sloveniji je najbolj razširjena sorta in ena najbolj obstojnih. Izvira iz ZDA (Idaho). Nastal pa je med križanjem sort Jonatan in Wagner.

Mutsu

Plod je zelo debel, zeleno rumen, kiselkasto sladek. Po okusu sodi med boljše sorte.Zori konec septembra do začetka oktobra.

Nastala je s križanjem sort Zlati delišes in Indo na Japonskem.

Zlati delišes

Plod je zeleno rumene barve, aromatičen in sladkega okusa. Zori konec septembra.

Je naključni sejanec sorte Grimes golden, najdena okrog leta 1890 v državi West Wirginia v ZDA. Je najbolj razširjena sorta jabolk na svetu.

Elstar

Plod je rdečkasto rumene barve, sočen, aromatičen in prijetno kislega okusa. Zori v začetku septembra. Ni zimska sorta, zato so plodovi primerni za uživanje takoj po obiranju oziroma ob primernem skladiščenju do novembra.

Sorto so vzgojili na Nizozemskem s križanjem Zlatega delišesa in Ingrid Marie.

Gala

Plod je rdečkasto rumene barve. Meso je zelo čvrsto, sočno, aromatično in sladkega okusa. Zori v začetku septembra. Ni zimska sorta, zato so plodovi primerni za uživanje takoj po obiranju oziroma ob primernem skladiščenju do novembra.

Braeburn

Plod je zeleno rdeče barve, meso zelo čvrsto in sladko kislega okusa. Zori sredi oktobra.

Sorta je naključni sejanec. Našli so jo sredi 20. stoletja.

Fuji

Plod je zelo čvrst, zelo sočen, sladkega okusa in aromatičen. Zori v drugi polovici oktobra. Je sorta primerna za dolgo skladiščenje (tudi do osem mesecev).

Je japonska sorta, vzgojena s križanjem sort Ralls Janet in Rdeči delišes.